Opvolg: Eko-toekenning wink vir George | George Herald
Opvolg: Eko-toekenning wink vir George
Thursday, 05 September 2013, 04:51
GEORGE NUUS - Die George-munisipaliteit is 'n finalis in die gesogte Eco-Logic-kompetisie vir munisipaliteite en mag dalk net as die wenner aagewys word.
Hierdie toekenning, wat deur Santam geborg word, word toegeken aan die munisipaliteit wat jaarliks uitgeblink het in die daarstel van oplossings, die vorming van strategiese vennootskappe en bevordering van bestuurskundigheid om volhoubare munisipale dienslewering te verseker.
Die wenner sal op 26 September by Maropeng, Cradle of Humankind in Gauteng aangewys word. Die ander vier finaliste is Ekurhuleni, eThekwini, Kaapstad en Mosselbaai se munisipaliteite.
David Parry-Davis, redakteur van The Enviropaedia en mede-organiseerder en aanbieder van die Eco-Logic-toekennings, het die 2013-inskrywings as inskrywings van 'n baie hoë kaliber beskryf.
Trevor Botha, munisipale bestuurder van die George-munisipaliteit het gesê: "Die feit dat die dorp weereens 'n finalis in die Ego-Logic-kompetisie is, is 'n pluimpie in die hoed vir die munisipaliteit." Botha sê dit spoor ook die publiek aan om meer omgewingsbewus en omgewingsvriendelik te wees.
"Dit het omtrent tyd geneem om mense sover te kry om die blousakstelsel te gebruik. Nou, danksy deurgaanse bewusmaking, verkwalik mense ons as hulle nie hul blou sakke vir herwinning afgelewer kry nie."
Volgens Botha kom die munisipaliteit al 'n lang pad met die verfraaiing en vergroening van George. "Ongeveer 10 jaar gelede het die owerheid deur middel van die parke-afdeling begin met die verfraaiing van die dorpsingange en die verkeerseiland in Yorkstraat. Dit is later uitgebrei na Sandkraalweg en Beachweg. Die tuin rondom die burgersentrum is ook heeltemal oorgedoen.
"Besighede in die dorp het die middelman in Yorkstraat verfraai en dit is alles deel van die bewaring en netheid van die omgewing. In dieselfde tyd is 'n verskerpte boomplantprogram begin, waar ongeveer 30 000 bome geplant is.
"Tot 17 000 bome is in Thembalethu (sitrus, macadamia en koejawel) geplant. Nog 4 000 steenvrugtebome (perske, appel, pere en pruime) is in Borchards, Lawaaikamp en Conville geplant. Alles is op inwoners erwe geplant. Die ander bome is straatbome wat in die res van die dorp geplant is."
Botha het ander eko-diensleweringsuksesse van die munisipaliteit beskryf as onder andere die skoonmaak van 60km se riviere, waarvan die groottes, Gwaiing-, Schaapkop-, Moolen-, Swart- en Touwrivier, se lope deur die dorp skoongemaak is. "Ons het die plantasie-area in 2003 begin opruim tussen Denneoord en die Tuinroetedam en die bergopvanggebied gebrand vir beter water-
afloop. Die Kaptein Dikkop Amfiteater in Pacaltsdorp is begin in Boomlaagte, om die gebied te verfraai en te bewaar.
"Die munisipaliteit het veral probleme ondervind met besoedeling op strandgebiede, mense wat op enige plek gebraai het en toilette wat by die strande gevandaliseer is. Die raad het besluit om die braaiplekke te beperk tot 'n paar by Heroldsbaai, Victoriabaai, Leentjiesklip en Gwaiing.
"Met betrekking tot afval is daar 'n depot vir die storting van gebruikte motorolie by die vulllisoorlaaistasie by Gwaiing. By 'n privaat instansie is 'n depot waar jy energie besparende en ander gloeilampe kan stort, asook elektroniese afval (e-waste) wat swaar metale bevat, wat herwin kan word.
"Die munisipaliteit het ook onlangs 'n projek gedoen met Eden Waste Forum waar alle skole in die munisipale gebied besoek is, en ons kon verseker dat skole op 'n veilige manier van chemikalieë in laboratoriums ontslae raak.
"Ons beoog om die stortingsterrein te sluit, groen afval te komposteer en bouafval te herwin. Omgewingsbeamptes doen voortdurend voorligting oor die vergroening en veilige storting van afval."